KIRJALLINEN KYSYMYS P-1386/01 esittäjä(t): Guido Podestà (PPE-DE) neuvostolle. Väkivallan lisääntyminen entisessä Jugoslavian tasavallassa Makedoniassa.



Virallinen lehti nro 364 E , 20/12/2001 s. 0096 - 0097



KIRJALLINEN KYSYMYS P-1386/01 esittäjä(t): Guido Podestà (PPE-DE) neuvostolle (7. toukokuuta 2001) Aihe: Väkivallan lisääntyminen entisessä Jugoslavian tasavallassa Makedoniassa Albaanien ääriryhmien entisessä Jugoslavian tasavallassa Makedoniassa (FYROM) alulle panema väkivaltaisuuden kierre uhkaa vaarantaa maan vakauden, jopa siinä määrin, että puhutaan uudesta Balkanin ruutitynnyristä. Albaanivähemmistön vaatimusten aiheuttama pelko ei liity niinkään autonomiavaatimukseen vaan Suur-Albanian luomiseen, joka johtaisi uuden konfliktin puhkeamiseen Balkanilla. FYROM on kärsinyt suuresti Serbian sodan seurauksista sekä sosiaalisesti että taloudellisesti, ja se on vastaanottanut paljon albaanipakolaisia Kosovosta. Makedonian ja EU:n äskettäin allekirjoittama vakaus- ja assosiaatiosopimus vahvistaa EU:n tuen Makedonialle, kun se vähitellen lähestyy unionia. Mitä neuvosto aikoo tehdä, jotta Makedonian rajoista tulisi turvallisemmat ja jotta estettäisiin Albanian aseiden ja sissien tulo maahan? Mitä EU aikoo tehdä yhdessä kansainvälisten kumppaniensa kanssa tämän tilanteen loppuun saattamiseksi, ennen kuin se vielä pahenee? Aikooko neuvosto vedota YK:n turvallisuusneuvostoon, jotta Kfor:lle saataisiin lisämandaatti Makedoniaan, niin että ei rajoitettaisi turvallisuusjoukkojen toimintaa pelkästään rajojen valvontaan vaan mahdollistettaisiin näiden joukkojen väliintulo niille mahdollisesti annettavan mandaatin kautta, mitä Euroopan parlamentin puhemies Nicole Fontaine toivoi Tukholman Eurooppa-neuvoston kokouksen avajaispuheessaan? Vastaus (27. syyskuuta 2001) Neuvosto on vakavasti huolissaan entisessä Jugoslavian tasavallassa Makedoniassa vallitsevasta jännittyneestä ja väkivaltaisesta tilanteesta, jonka EU on toistuvasti ja painokkaasti tuominnut. Nämä tapaukset ovat albaanien ääriliikkeiden edustajien vaarallinen provokaatio, jolla Jugoslavian entisen tasavallan Makedonian hallitus pyritään vetämään mukaan täysimittaiseen konfliktikierteeseen. Hyviäkin uutisia kuitenkin on ja aihetta toivoon: EU:n pääsihteeri, korkea edustaja Javier Solana edesauttoi vahvan henkilökohtaisen sitoumuksensa ja kriisin alusta lähtien maahan tekemiensä lukuisten vierailujen ansiosta ratkaisevasti eri väestöryhmien välisen vuoropuhelun aikaansaamista kaikista puolueista koostuvan Eurooppa-komitean puitteissa. Kansallisen yhtenäisyyden hallitus, jossa ovat mukana tärkeimmät albaanipuolueet, saatiin lopulta muodostettua 13. toukokuuta, mitä neuvosto piti tärkeänä askeleena kohti maan eri etnisten yhteisöjen välistä tiiviimpää yhteistyötä. Vakaus- ja assosiaatiosopimuksen allekirjoittaminen 9. huhtikuuta entisen Jugoslavian tasavallan Makedonian kanssa on tarjonnut EU:lle merkittävän painostuskeinon, ja sopimus tuleekin olemaan tärkeä väline, jonka avulla Makedonian hallitus saadaan sitoutumaan tähän prosessiin. EU on selkeästi korostanut, että uuden hallituksen on saavutettava nopeasti konkreettisia tuloksia, erityisesti vähemmistöjen tilanteeseen liittyvissä kysymyksissä (mm. uusi albaniankielinen tv-kanava, edistyminen Tetovon albaniankielisen Kaakkois-Euroopan yliopiston kysymyksessä, aseellisten yhteenottojen vuoksi vahingoittuneiden rakennusten pikainen jälleenrakennus). Euroopan unioni tukee entisen Jugoslavian tasavallan Makedonian tämänsuuntaisia pyrkimyksiä. EU katsoo, että pikaiset konkreettiset tulokset ovat elintärkeitä poliittisen prosessin jatkamiseksi, ääriliikkeiden eristämiseksi ja entisen Jugoslavian tasavallan Makedonian lähentämiseksi Eurooppaan. Skopjessa 16. toukokuuta 2001 vieraillut EU:n ministeritroikka esitti EU:n selkeän viestin kaikille osapuolille.